SHBA përshëndesin përparimin e bërë nga Kosova
Megjithatë, thanë zyrtarët, ata nuk po përpiqen të mbulojnë problemet në Kosovë
Shtetet e Bashkuara ishin një forcë kryesore në arritjen e pavarësisë së Kosovës dhe zyrtarët amerikanë po i përshëndesin hapat e bëra nga ky vend i vogël ballkanik në vitin e tij të parë si entitet i veçantë duke pranuar njëkohësisht se ende ka probleme. Kosova u shkëput nga Serbia në vitin 2008, nëntë vjet pas fushatës ajrore të NATO-s e cila çoi në largimin e trupave të Beogradit nga Kosova. Kosova e festoi përvjetorin e parë të pavarësisë dje me njerëz të shumtë që manifestuan në Prishtinë duke valvituj flamurë. Por një atmosferë e zymtë mbretëronte në veriun e vendit të banuar nga shumicë serbe, ndërkohë që udhëheqësit në Beograd theksuan refuzimin e tyre për të njohur Kosovën. Presidenti serb, Boris Tadiç, tha se Serbia kurrë nuk do të ndërmarrë asnjë veprim të vetëm që të nënkuptojë pavarësinë e Kosovës, rreth së cilës ajo ka dërguar ankesë në Gjykatën ndërkombëtare të Drejtësisë në Hagë. Në një konferencë për shtyp në Uashington, zëvendës zëdhënësi i Departamentit të Shtetit, Gordon Duguid, i uroi kosovarët me rastin e një vjetorit të pavarësisë. Ai tha se Kosova ka ecur me shpejtësi për të forcuar demokracinë, duke përfshirë masat mbrojtëse për të drejtat e pakicave, siç përcaktohej në planin e të dërguarit të posaçëm të Kombeve të Bashkuara, Martti Ahtissari. Zoti Duguid tha se 54 vende, duke përfshirë një shumicë të gjerë vendesh të Bashkimit Europian, NATO-s dhe OSBE-së, e kanë njohur Kosovën. Si Serbia ashtu edhe aleatja e saj kryesore politike nuk e pranojnë pavarësinë ndërkohë që shteti i ri vuan nga papunësia e lartë dhe probleme të krimit. Megjithatë, zoti Duguid theksoi se Kosova është në rrugën drejt stabilitetit: tha zëdhënësi. Zoti Duguid e përshëndeti bashkëpunimin e qeverisë së Kosovës me EULEX-in dhe me agjencitë e tjera ndërkombëtare atje. Ai tha bse komuniteti botëror është i gatshëm të japë mbështetje për shtetin e ri për sa kohë që kjo ndihmë do të kërkohet. Ai tha se Sekretarja e Shtetit, Hillary Clinton do të presë më 26 shkurt në Departamentin e Shtetit Presidentin e Kosovës, Fatmir Sejdiu dhe Kryeministrin Hashim Thaçi për të riafirmuar premtimin e Shteteve të Bashkuara për miqësi dhe mbështetje ndaj shtetit të ri.